**Middelfart 19.05.2015**

**Til redaktionen**

**Over 650 gæster til indvielse af CLAY Keramikmuseum Danmark.**

**Efter to år uden andre end personalet og masser af håndværkere, så væltede det i dag ind med mennesker på CLAY Keramikmuseum Danmark. Først blev museet indviet efter den omfattende om- og tilbygning – og senere på dagen overværede over 500 gæster ferniseringen på åbningsudstillingen ”Brandes & Bindesbøll - Bånd & Brud”.**

**Hendes Majestæt Dronningen ankom præcist kl. 10.50 og overværede sammen med 130 indbudte gæster indvielsen af det nye byggeri, som er tegnet af arkitektfirmaet Kjaer & Richter. Blandt de øvrige gæster var bl.a. repræsentanter for de fem fonde, der har sponseret ombygningen.**

**Hendes Majestæt ankom, mens der var et lille ophold i dagens regnvejr, og blev modtaget af Middelfarts borgmester, Steen Dahlstrøm, bestyrelsesformand Søren Illum og konstitueret direktør Pia Wirnfeldt.**

**Hendes Majestæt fik efter den officielle indvielse lejlighed til at få en rundvisning i museets udstilling. Kunstneren Peter Brandes fungerede selv som guide for dronningen i den del af museet, hvor hans værker er udstillet sammen med en stor samling af hans og hustruens, billedkunstneren Maja Lisa Engelhardt, private samling af Thorvald Bindesbølls keramiske værker. De to ejer landets næststørste samling af Bindesbøllværker, som Ny Carlsbergfondets direktør, Karsten Orth kunne fortælle i sin tale ved åbningen af udstillingen, hvor han også mindedes sin tid sammen med Peter Brandes på Brandts Klædefabrik i Odense, hvor Karsten Orth tidligere var direktør.**

* **Når jeg kom ind om morgenen, så sad Peter allerede der sammen med min sekretær og var i færd med at lave aftaler med gallerier og sponsorer. Vi kaldte det Brandes Klædefabrik…, sagde Karsten Orth.**

**Peter Brandes kunne selv fortælle, at han og Maja Lisa Engelhardt er vant til at vågne op til det smukke syn af Bindesbølls keramik. ” – men i det næste halve år må du nøjes med synet af mig”.**

**Mens de to må undvære Bindesbøll, så er der omkring 50 andre institutioner og privatpersoner, der må undvære deres Brandes’ keramik indtil 10. januar 2016. Så mange har nemlig udlånt værker til CLAY Keramikmuseum Danmarks åbningsudstilling, der er den største udstilling af Peter Brandes keramiske værker nogensinde.**

**I morgen, onsdag, går det allerede løs igen på museet. Her åbner stedet nemlig for publikum. Det sker kl. 10, og i løbet af formiddagen vil der være musik, kaffe og kage til gæster med billet til museet.**

**For mere info og billeder fra dagen:** [**www.claymuseum.dk**](http://www.claymuseum.dk)**. Se under pressekit/åbning.**

**Venlig hilsen**

**CLAY Keramikmuseum Danmark.**